EH Bildu-Nafarroa talde parlamentarioari atxikitako foru parlamentari Adolfo Araiz Flamarique jaunak 10-23/PES-00060 idatzizko galdera egin du. Hori dela-eta, Lurraldearen Antolamenduko, Etxebizitzako, Paisaiako eta Proiektu Estrategikoetako kontseilariak honako informazio hau igortzen dio:

 *1.- Lurralde Antolamenduko, Etxebizitzako, Paisaiako eta Proiektu Estrategikoetako Departamentuak zer dela-eta eskatu zion laguntza 2021ean eta 2022an Guardia Zibileko SEPRONAri, eta ez, ordea, Foruzaingoko Ingurumen Brigadari, Lurralde Antolamenduko Zuzendaritza Nagusiaren zenbait ebazpenen betetzeari buruko ikuskapenak egiteko?*

 Lurralde Antolamenduko, Etxebizitzako, Paisaiako eta Proiektu Estrategikoetako Departamentuaren egitura organikoa ezartzen duen urriaren 30eko 262/2019 Foru Dekretuaren arabera, hauek dira Lurralde Antolamenduko Zuzendaritza Nagusiaren eginkizunak, besteak beste:

*e) Hirigintza arloan, hautsitako lege-ordenaren gainean kautelazko neurriak eta ordena hori berreskuratzekoak hartzerakoan laguntza juridiko-administratiboa ematea.*

*f) Hirigintza arloan zehapen espedienteak instruitu eta jarraipena egitea, eta zigor jurisdikzioarekin koordinazioa izatea.*

*j) Hirigintza arloko legezkotasuna babesteko ekintzak sustatu eta bultzatzea.*

*k) Hirigintzari buruzko legeriaren kontrako arau-hausteen gaineko salaketak, erreklamazioak eta kexak bideratu eta, hala behar denean, haiek ebazteko proposamenak egitea.*

Ordenamendu juridikoa urratzen duen jarduketaren bat egin dela jakiten denean, hautsitako ordena berrezartzeko zer neurri hartu behar diren zehazteko mekanismoak abiarazten dira. Horretarako, ezinbestean landa ikuskapenak egin behar dira, eta agintaritzaren agente guztien lankidetza behar da (Basozainak, Foruzaingoa, SEPRONA), Lurralde Antolamenduko Zuzendaritza Nagusiak ez baitu lan horretarako giza baliabiderik.

Horregatik, aspaldiko urteetan zuzendaritza honek laguntza eskatu izan die zenbait segurtasun kidegori, ez SEPRONAri bakarrik, baita Foruzaingoari eta are Basozainei ere. Helburu horrekin, urteetan zehar koordinaziorako bilera teknikoak egin dira segurtasun kidegoekin. Are gehiago, foruzainei Nafarroako Segurtasun eta Larrialdi Eskolaren bitartez hirigintza arloko prestakuntza emateko jardunaldietan parte hartu izan da.

 Azaldutakoagatik, argi utzi behar da Departamentuak aipatu agente guztiekin lan egiten duela.

Bestalde, garrantzitsua da azpimarratzea ezen, hirigintzaren esparruan, akzio publikoa onartuta dagoela (Lurralde Antolamenduari eta Hirigintzari buruzko Foru Legearen testu bateginaren 9. artikulua) eta, beraz, pertsona eta entitate orok zilegi duela legez kanpokotzat jotzen dituen obren kontra salaketak aurkeztea eta legezkotasuna berrezartzeko eskumenak egikaritu daitezen premiatzea. Horren haritik, aitortu behar da SEPRONAren presentzia eta parte-hartze handiagoa hautematen dela hirigintza arloko lege-urratzeen zaintzan, kontrolean eta salaketan. Hain zuzen ere, departamentu honen artxiboetako datuen arabera, 2022an 26 salaketa jaso ziren SEPRONAtik eta 2 besterik ez Foruzaingotik. Hori dela-eta, Departamentuak ikuskapen lanetarako lankidetza handiagoa eskatzen dio aipatu segurtasun kidegoari.

*2.- Ez al du uste Departamentuak Foruzaingoko Ingurumen Brigadak ikuskapen horiek eta kasuan kasuko txostenak emateko gaitasun profesional nahikoa duenik?*

Ikus 1. galderari emandako erantzuna.

*3.- Zer kargu politiko edo administratibok erabaki zuen aipatu ikuskapen horiek Guardia Zibileko SEPRONAk egitea eta ez Foruzaingoko Ingurumen Brigadak?*

Lehen galderan azaldu den bezala, ikuskapenetan ohitura da SEPRONAren lankidetza eskatzea, kontuan hartuz arlo horretan duen gaitasuna eta esperientzia. Inoiz ez da berariazko erabakirik hartu horri buruz.

*4.- Antzeko egoeren aurrean, ba al dago Departamentuko langileek jarraitu beharreko jarduketa-protokolorik edo kasu bakoitzean arduradun politiko edo administratiboek askatasun osoa dute erabakitzeko zein polizia-kidegori eskatzen zaion behar den laguntza?*

Ikus aurreko galderei emandako erantzunak.

Hori guztia jakinarazten dut, Nafarroako Parlamentuko Erregelamenduaren 194. artikuluan ezarritakoa betez.

Iruñean, 2023ko martxoaren 21ean

Lurraldearen Antolamenduko, Etxebizitzako, Paisaiako eta Proiektu Estrategikoetako kontseilaria: José María Aierdi Fernández de Barrena